Ako vas zanima kako izgleda socijalni život narkomana i alkoholičara, posjetite kvartovske kantune po Lokvama gdje se desetljećima nesmetano okupljaju.



Svaki zidić, klupica ili zapuštena površina koji su barem malo izvan stalnih "ruta" prolaznika njihov su teritorij na kojem većinu dana obitavaju i nesmetano obavljaju svakodnevne aktivnosti.



Konzumiranje alkohola, droga i pojedinih lijekova kao što su metadoni i heptanoni, preprodaja narkotika i njihovo skrivanje po parkovima, povremene tučnjave, razbijanje boca, izležavanje u deliriju uzrokovanom konzumacijom legalnih i nelegalnih supstancija te drugim radnjama koje su usko povezane s konzumacijom cijele palete narkotika, sve su to situacije s kojima se stanovnici tog dijela grada svakodnevno suočavaju.



Postoje razdoblja kada je u kvartu mirnije, međutim, sada nije takvo vrijeme. Nakon što su se prije dvije godine dvojica iz spomenute "ekipe" sukobila i izbola noževima, policajci su intervenirali, a stanovnici Lokvi organizirali prosvjed, no bez učinka.



– Situacija je doista postala kritična. Bočice heptanona, metadona i šprice su na sve strane, nedavno smo se susretali s krvavim gazama i lokvama, razbijenim bocama, jednom riječju - užas. Prije sedam godina sukobili su se pripadnici kvartovske Torcide i narkomani, ali nažalost navijači su izvukli "deblji kraj" jer su na kraju policajci udarili po njima, a ne po narkomanima. Zadnjih desetak mjeseci se opet sve intenziviralo, očito ima više droge zbog koje ovisnici dolaze iz svih krajeva grada, čak i županije, jer sam se imao priliku susretati s različitim registracijskim tablicama na njihovim automobilima – ističe Jakov Prkić, stanovnik spomenutog kvarta i gradski vijećnik stranke Pametno, te dodaje da nikada ne bi postao lokalni zastupnik da nije bilo ovog problema.



Kao tadašnji predsjednik Gradskog kotara Lokve, a potom i kao vijećnik u Banovini tvrdi da se borio za zabranu ispijanja alkohola na javnim površinama, čime bi se uspjelo ukloniti nepoželjne korisnike zidića, skala od portuna i klupica, ali takav prijedlog nije dobio podršku vijećnika.



– Mislim da je dovoljna činjenica da moja i druga djeca svakodnevno prolaze pokraj njih, jer ih je doslovno nemoguće izbjeći na putu do vrtića ili škole. Pijani su i drogirani, skupljaju se dileri, onda takvi neprisebni dovedu sportske pse bez uzice i ikakve kontrole. Na jednom mjestu se doslovno događa kulminacija negativnih stvari da čovjek više ne može pronaći toliko rješenja odjednom – ističe stanovnica kotara koja svakodnevno strepi od potencijalnog problema, jer se njezina djeca svakim izlaskom iz zgrade suočavaju s ovisnicima koji se "bodu", puše "travu", uriniraju, leže i "kljucaju" po podu, klupi ili ispred trgovine.







Dojam naše sugovornice je da situacija ponekad izgleda apokaliptično, poput najezde zombija.



– Od sukoba prije dvije godine kada su se izboli noževima, ništa se nabolje nije promijenilo. Nedavno su se također potukli, djeca su ujutro na putu za školu i vrtić prolazila pokraj mrlja od krvi na asfaltu i ostataka gaza kojima su zaustavljali krvarenje, a jedan od njih je sam sebi razbio bocu o glavu – kaže nam ogorčeni susjed.



Naši sugovornici naglašavaju da im je u kvartu "tempirana bomba" i svakodnevno očekuju eksploziju koja bi mogla prouzrokovati nepopravljivu štetu, kao što je ozlijeđeno dijete, krađa vrijedne imovine ili nešto gore. Policija očito nema rješenje, jer se problem na Lokvama svakodnevno ponavlja već desetljećima, a poboljšanje se ne nazire.



– Od ožujka ove godine do danas na navedenom području utvrđeno je više kršenja javnog reda i mira, za što su podnesene odgovarajuće prijave protiv ukupno 14 osoba, dok je protiv jedne osobe podnesen optužni prijedlog zbog prekršaja iz domene Zakona o suzbijanju zloupotrebe droga – poručuju iz Policijske uprave i napominju da nastavljaju s pojačanim nadzorom i dodatnim radnjama radi suzbijanja opisanih ponašanja i očuvanja povoljnog stanja javnog reda i mira na Lokvama.



No, stanovnici baš i ne osjećaju nekakav napredak što se sigurnosti tiče.



– Uskoro ćemo organizirati sastanak kotarskog Vijeća s predstavnicima stanara zgrada u našem kvartu. U slučaju da ne pronađemo zajedničko rješenje ovog problema građani će biti primorani uzeti stvari u svoje ruke i početi rješavati situaciju. Već dosta dugo smirujemo uzavrele strasti pojedinaca koji ne mogu više gledati ovaj nered i spremni su na sve kako bi zaštitili svoje obitelji i susjede – upozorava Daniel Lolić, aktualni čelnik Gradskog kotara Lokve, te ističe da im se čaša odavno prelila, pa najavljuju da ovoga puta - idu do kraja.